27. august 2020

2020-5787

|  |
| --- |
| Notat |
|  |

Høringsnotat til udkast til bekendtgørelse om ændring af bekendtgørelse om Færdselsstyrelsens opgaver, beføjelser og klageadgang

Transport- og Boligministeriet sendte d. 30. juli 2020 et udkast til bekendtgørelse om ændring af bekendtgørelse om Færdselsstyrelsens opgaver, beføjelser og klageadgang i offentlig høring. Fristen for høringssvar var d. 17. august 2020.

I forbindelse med høringen har Transport- og Boligministeriet modtaget høringssvar fra følgende: BilsynsBranchen, Dansk Bilbrancheråd, De Danske Bilimportører, ITD, Motorhistorisk Samråd og Rigspolitiet.

**BilsynsBranchen**, **De Danske Bilimportører,** **ITD**, **Motorhistorisk Samråd** og **Rigspolitiet** har ikke bemærkninger til høringen.

**Dansk Bilbrancheråd** bemærker, at de ikke har bemærkninger til forestående delegering af bemyndigelsen i synsloven, men skal understrege nødvendigheden af, at bemyndigelsen anvendes til at imødekomme branchen og fastholde de danske arbejdspladser, de gode danske håndværk og det ikke-uvæsentlige bidrag, som de danske køretøjsopbyggere giver til betalingsbalancen. Herudover er det vigtigt, at Færdselsstyrelsen ikke anvender sine beføjelser til at fratage borgeren adgangen til at påklage en afgørelse.

*Transport- og Boligministeriet skal hertil bemærke, at transportministeren i forbindelse med Folketingets behandling af lovforslag nr. 151 tilkendegav over for Transportudvalget, at det er en forudsætning for det videre arbejde i Færdselsstyrelsen, at dette sker i dialog med branchen. Transport- og Boligministeriet og Færdselsstyrelsen har allerede, som det er branchen bekendt, påbegyndt en møderække med brancheaktører om de nye regler. En sådan dialog forudsættes også fastholdt under det videre arbejde.*

*I forhold til spørgsmålet om at fratage en klageadgang bemærker Transport- og Boligministeriet generelt, at såfremt kompetencen ikke blev delegeret, og afgørelsen blev truffet af ministeriet som første instans, ville der ikke være nogle rekursmyndighed at påklage afgørelsen til. Branchen fortaber dermed ikke en klageadgang ved denne delegation. Endvidere har Transport- og Boligministeriet som overordnet myndighed en generel tilsynsforpligtelse med sine underliggende styrelser, uanset at der ikke er klageadgang på konkrete afgørelser. Det indebærer bl.a., at ministeriet generelt skal sikre sig, at styrelsen generelt træffer lovlige afgørelser og i øvrigt forvalter retsområdet lovligt.*

*Endelig er det Transport- og Boligministeriets vurdering, at Færdselsstyrelsens særlige faglige kompetencer på dette retsområde netop tilsiger, at det er mest hensigtsmæssigt, at styrelsen træffer afgørelserne i stedet for Transport- og Boligministeriets departement.*